Κάποια στιγμή, παλιότερα, ένας τύπος αποφάσισε να κάνει ένα πείραμα. Να ταξιδέψει με το αυτοκίνητο από την Αθήνα στη Θεσσαλονίκη, τηρώντας ευλαβικά κάθε κανόνα του Κώδικα Οδικής Κυκλοφορίας: διατήρηση απόστασης έξι μέτρων από το προπορευόμενο όχημα, ακινητοποίηση του αυτοκινήτου στα Stop, αυστηρή τήρηση κάθε πινακίδας ορίου ταχύτητας, ακόμη κι εκείνων μέσα στον αστικό ιστό που γράφουν 20 ή 30 km/h. Ο άνθρωπος έφαγε το βρίσιμο της ζωής του. Σε ορισμένα σημεία, λίγο έλειψε να σκοτωθεί, όλοι τον κοιτούσαν σαν εξωγήινο. Εκείνος κανονικά, προσηλωμένος στο λοξό του πείραμα. Κι έφθασε τελικά στη Θεσσαλονίκη. Μόνο που έκανε κοντά 20 ώρες.

Διανύουμε προεκλογική περίοδο, η οποία κορυφώνεται με τις κάλπες της 7ης Ιουλίου. Ας φανταστούμε τώρα έναν οποιονδήποτε πολιτικό, να δίνει μια προεκλογική ομιλία και όταν κατεβαίνει από το βήμα, να τον πλησιάζουν αστυνομικοί για να του περάσουν χειροπέδες, οδηγώντας τον στο Αυτόφωρο. Σουρεάλ; Ναι. Όχι, όμως, πολύ μακριά από το πείραμα με το αυτοκίνητο και το ταξίδι στη Θεσσαλονίκη. Τις περισσότερες φορές, το γράμμα του Νόμου διαφέρει από το πνεύμα του Νόμου.

Την περασμένη εβδομάδα, ψηφίστηκαν στη Βουλή οι νέοι Ποινικοί Κώδικες. Η δημόσια συζήτηση περιορίστηκε σε ορισμένες από τις νέες διατάξεις, για παράδειγμα στα Άρθρα για τον βιασμό, για τη διεύθυνση εγκληματικής οργάνωσης ή για τη βλασφημία – και δικαίως. Στον νέο Ποινικό Κώδικα υπάρχει, ωστόσο, μια πικάντικη αλλαγή, που πέρασε σχεδόν απαρατήρητη, όμως ταιριάζει ειρωνικά στην προεκλογική περίοδο που διανύουμε. Αυτή αφορά το Άρθρο 165.

VICE Video: Μενίδι - Ιστορίες από το Ρινγκ

Παρακολουθήστε όλα τα βίντεo του VICE, μέσω της νέας σελίδας VICE Video Greece στο Facebook.

Η συγκεκριμένη διάταξη τυποποιεί το αδίκημα «Δωροδοκία εκλογέα», δηλαδή το γνωστό σε όλους μας ρουσφέτι. Παρεμπιπτόντως, πρόκειται για τούρκικη λέξη - rüşvet, δωροδοκία. Το Άρθρο αποτελείται από τρεις παραγράφους. Η πρώτη ορίζει ότι όποιος υπόσχεται ή παρέχει σε ψηφοφόρο οποιαδήποτε ωφελήματα, τιμωρείται με φυλάκιση έως τρία χρόνια και με χρηματική ποινή. Η δεύτερη παράγραφος τιμωρεί με φυλάκιση έως δύο χρόνια τον ψηφοφόρο που δέχεται παροχή ή ωφελήματα, ώστε να ψηφίσει με συγκεκριμένο τρόπο. Στον νέο Ποινικό Κώδικα προστέθηκε μία τρίτη παράγραφος, που αναλυτικά λέει το εξής:

Όποιος από την προκήρυξη κάποιας από τις εκλογές και έως το τέλος της ψηφοφορίας υπόσχεται ή κάνει δωρεά για φιλανθρωπικό σκοπό ή για εκτέλεση έργου σε εκλογική περιφέρεια, δήμο, φιλανθρωπικό κατάστημα, κοινωφελές ίδρυμα ή εκκλησία, ως αντάλλαγμα για να υπερψηφιστεί, καταψηφιστεί ή προτιμηθεί συγκεκριμένος υποψήφιος, τιμωρείται με φυλάκιση έως τρία έτη και με χρηματική ποινή.

Με λίγα λόγια, θα μπορούσε να πει κανείς, αν αύριο ένας πολιτικός αρχηγός δώσει μια ομιλία στην επαρχία και υποσχεθεί ότι θα φτιάξει δρόμο ή γεφύρι, τότε θα έχει διαπράξει ποινικό αδίκημα. Το ίδιο αν ανακοινώσει προσλήψεις ανέργων ή κάνει μια δωρεά στο τοπικό μοναστήρι. Μύλος.

Ας δούμε το σκεπτικό πίσω από την απόφαση των ειδικών να προσθέσουν την επίμαχη τρίτη παράγραφο στο Άρθρο 165 για το αγνό, ελληνικό -έστω τουρκικό- ρουσφέτι. Στην αιτιολογική έκθεση διαβάζουμε ότι αποφασίστηκε να διευρυνθεί το αξιόποινο «και σε πράξεις που απευθύνονται σε αόριστο αριθμό εκλογέων», όπως αναφέρεται. Ο λόγος; «Το αξιόποινο διευρύνεται με την τυποποίηση επιπλέον πράξεων, οι οποίος σήμερα δεν περιγράφονται στον ισχύοντα Ποινικό Κώδικα, παρά το γεγονός ότι με τις πράξεις αυτές συχνά αλλοιώνεται η ψήφος των εκλογέων και μολονότι οι πράξεις αυτές είναι αξιόποινες στο πλαίσιο της εκλογικής νομοθεσίας». Περίπου, δηλαδή, ομολογείται ότι το ρουσφέτι έχει ξεφύγει σε τέτοιο βαθμό, ώστε πρέπει να μεγαλώσουμε την ομπρέλα των υπόπτων.

Οι νέοι Ποινικοί Κώδικες ψηφίστηκαν και πρόκειται να τεθούν σε ισχύ την 1η Ιουλίου, δηλαδή μια εβδομάδα πριν από τις εκλογές. Ακόμη και η σημειολογία είναι σατανική. Θα δούμε πολιτικούς με χειροπέδες στο Αυτόφωρο; Δεν φαίνεται ότι θα συμβεί κάτι τέτοιο. Η λεπτομέρεια στη διατύπωση του Άρθρου 165 είναι η φράση «ως αντάλλαγμα για να υπερψηφιστεί», δηλαδή ότι ο πολιτικός ανταλλάσσει παροχές με ψήφους. Αυτό δεν είναι καθόλου εύκολο να αποδειχθεί στην πράξη.

Η νέα διάταξη έχει μάλλον περισσότερο συμβολική σημασία. Κι εδώ έρχεται πάλι το πείραμα με το αυτοκίνητο και τη διαδρομή από την Αθήνα στη Θεσσαλονίκη. Το σκεπτικό είναι: θα φθάσεις αργά, αλλά τουλάχιστον με ασφάλεια. Μόνο που θα χρειαστούν 20 ώρες.

Για τα καλύτερα θέματα του VICE Greece, γραφτείτε στο εβδομαδιαίο Newsletter μας.

Περισσότερα από το VICE